Зауэр зэрекIуэкIар уи нэгу къыщIагъэувэ
«Заоблачный фронт» дзэ-тхыдэ фестивалым хуагъэхьэзырауэ, Iуащхьэмахуэ лъапэ деж щежэх Гарабаши псы цIыкIумрэ Азау хуеймрэ я кум деж 1942 гъэм зауэр зэрыщекIуэкIар уи нэгу къыщIэзыгъэхьэж теплъэгъуэ ягъэлъэгъуащ. Абы еплъыну къызэхуэсат Iуащхьэмахуэ лъапэ щыпсэухэмрэ хьэщIэхэмрэ, Терскол дэт курыт еджапIэм щIэсхэр (ахэр илъэс еплIанэ хъуауэ жыджэру хэтщ Хэку зауэшхуэм и фэеплъу къызэрагъэпэщ дауэдапщэхэм).
1942 гъэм и бжьыхьэм советыдзэмрэ «Эдельвейс» фашист дивизэм щыщ гупымрэ гуащIэу зэрызэпэщIэтар IупщIу уи нэгу къыщIагъэувэрт абыхэм. Тхыдэм къызэрыхэщыжымкIэ, фашистхэм «Приют-11»-р яубыда иужь, Азау хуейм къыхуэкIуэу щIадзащ, Терскол лъэныкъуэри яубдын мурад яIэу. Ауэ ахэр пэмыплъэххауэ Дзэ Плъыжьхэм яIущIэри, хагъэщIащ.
Фестивалым хэтхэм я псэукIэр зауэ зэманым щыIам ещхьу къызэрагъэпэщащ, зэрахьэри а зэманым щыIа хьэпшыпхэмрэ щыгъынхэмрэт.
КъэлъыхъуакIуэ гупхэм ягъэхьэзыра «Тайна солдатского поля» гъэлъэгъуэныгъи мыбы щокIуэкI. «Судьба солдата» Iуэхур езыгъэкIуэкIхэм я жылагъуэ егъэблэгъапIэ абдеж къыщызэрагъэпэщащи, Хэку зауэшхуэм хъыбарыншэу хэкIуэда я благъэхэм я цIэ-унэцIэр ирагъэтхмэ, я Iуэху къызэрекIуэкIар къыхуащIэнущ.
1943 гъэм мазаем и 13-м зауэлI-альпинистхэм зэрахьа лIыгъэм и фэеплъ Iуэхур шыщхьэуIум и 15 хъуху екIуэкIынущ. Иужьрей махуэм Терскол щыIэ къуэшыкхъэм щыщIалъхьэжынущ Дзэ Плъыжьым хэта зауэлIхэм я хьэдэ къупщхьэхэр.
Фестивалыр къызэрагъэпэщащ КъБР-м и Правительствэм, Iуащхьэмахуэ муниципальнэ щIыналъэм и администрацэм, Эльбрус къуажэ администрацэм, «Мемориал «Эльбрус» къэлъыхъуакIуэ гупым, Башкортостан Республикэм ЩIалэгъуалэ политикэмрэ спортымкIэ и министерствэм, нэгъуэщIхэми.
Тарим Алисэ.
Сурэтыр Хаджиев Жэмал трихащ.
